മഹാഭാരതം മൂലം/ഭീഷ്മപർവം/അധ്യായം14
1 [വ്]
     അഥ ഗാവൽഗണിർ ധീമാൻ സമരാദ് ഏത്യ സഞ്ജയഃ
     പ്രത്യക്ഷദർശീ സർവസ്യ ഭൂതഭവ്യ ഭവിഷ്യവിത്
 2 ധ്യായതേ ധൃതരാഷ്ട്രായ സഹസോപേത്യ ദുഃഖിതഃ
     ആചഷ്ട നിഹതം ഭീഷ്മം ഭരതാനാം അമധ്യമം
 3 സഞ്ജയോ ഽഹം മഹാരാജ നമസ് തേ ഭരതർഷഭ
     ഹതോ ഭീഷ്മഃ ശാന്തനവോ ഭരതാനാം പിതാമഹഃ
 4 കകുദം സർവയോധാനാം ധാമ സർവധനുഷ്മതാം
     ശരതൽപഗതഃ സോ ഽദ്യ ശേതേ കുരുപിതാമഹഃ
 5 യസ്യ വീര്യം സമാശ്രിത്യ ദ്യൂതം പുത്രസ് തവാകരോത്
     സ ശേതേ നിഹതോ രാജൻ സംഖ്യേ ഭീഷ്മഃ ശിഖണ്ഡിനാ
 6 യഃ സർവാൻ പൃഥിവീപാലാൻ സമവേതാൻ മഹാമൃധേ
     ജിഗായൈക രഥേനൈവ കാശിപുര്യാം മഹാരഥഃ
 7 ജാമദഗ്ന്യം രണേ രാമം ആയോധ്യ വസു സംഭവഃ
     ന ഹതോ ജാമദഗ്ന്യേന സ ഹതോ ഽദ്യ ശിഖണ്ഡിനാ
 8 മഹേന്ദ്രസദൃശഃ ശൗര്യേ സ്ഥൈര്യേ ച ഹിമവാൻ ഇവ
     സമുദ്ര ഇവ ഗാംഭീര്യേ സഹിഷ്ണുത്വേ ധരാ സമഃ
 9 ശരദംഷ്ട്രോ ധനുർ വക്ത്രഃ ഖഡ്ഗജിഹ്വോ ദുരാസദഃ
     നരസിംഹഃ പിതാ തേ ഽദ്യ പാഞ്ചാല്യേന നിപാതിതഃ
 10 പാണ്ഡവാനാം മഹത് സൈന്യം യം ദൃഷ്ട്വോദ്യന്തം ആഹവേ
    പ്രവേപത ഭയോദ്വിഗ്നം സിംഹം ദൃഷ്ട്വേവ ഗോഗണഃ
11 പരിരക്ഷ്യ സ സേനാം തേ ദശരാത്രം അനീകഹാ
    ജഗാമാസ്തം ഇവാദിത്യഃ കൃത്വാ കർമ സുദുഷ്കരം
12 യഃ സ ശക്ര ഇവാക്ഷോഭ്യോ വർഷൻ ബാണാൻ സഹസ്രശഃ
    ജഘാന യുധി യോധാനാം അർബുദം ദശഭിർ ദിനൈഃ
13 സ ശേതേ നിഷ്ടനൻ ഭൂമൗ വാതരുഗ്ണ ഇവ ദ്രുമഃ
    തവ ദുർമന്ത്രിതേ രാജൻ യഥാ നാർഹഃ സ ഭാരത